### Beslutningstema

I denne sag skal tages beslutning om høring vedr. ansøgning om forundersøgelsestilladelse til en havvindmøllepark ved Rømø.

### Sagsfremstilling

Energistyrelsen har fremsendt ansøgningsmateriale fra European Energy A/S vedrørende gennemførelse af en forundersøgelse for et kystnært havvindmølleprojekt ved Rømø i myndighedshøring. Når høringen er afsluttet, vil Klima-, energi- og forsyningsministeren, bl.a. på baggrund af indkomne høringssvar, træffe afgørelse om, hvorvidt der kan gives forundersøgelsestilladelse, jf. VE-lovens § 23, stk. 4, jf. § 22. Ministeren inddrager bl.a. miljømæssige, planmæssige og samfundsøkonomiske hensyn i vurderingen. Det bemærkes, at en forundersøgelsestilladelse ikke indebærer, at der gives tilladelse til at opstille havvindmøller på den givne lokalitet, men alene at der kan gennemføres nødvendige undersøgelser for projektet. Fristen for at afgive høringssvar er mandag den 22. august 2022. Energistyrelsen har efterfølgende accepteret en fristforlængelse til den 6. september 2022, der muliggør politisk behandling i Tønder Kommune.

Eurpean Energy oplyser om projektet, der ønskes placeret i et bruttoområde, der udgør ca. 52 km2 og ligger minimum ca. 10 km vest for Rømø:

* at størrelse af havmøllepark vil være mellem 100-500 MW
* at størrelse af møllerne vil være mellem 7,2MW – 20 MW
* at antal positioner vil være mellem 15 - 90 stk.
* at tip højde er 182 – 300 meter

Den anslåede tidsplan forventer idriftsættelse i 2028 og ilandføring forventes nordvest for Rejsby-Ballum med nettilslutning på Bredebro transformerstation.

Det fremgår tydeligt i høringsbrevet, at hvis kommunen vil gøre indsigelse imod, at der gives tilladelse til en forundersøgelse, skal det ske i forbindelse med myndighedshøringen, jf. VE-lovens § 22b. kommunalbestyrelsen kan derfo gøre indsigelse mod, at der gives tilladelse til forundersøgelse efter § 23, stk. 4, for så vidt angår havvindmøller, der planlægges placeret op til 15 km fra kommunens kyststrækning.

Energistyrelsen er forelagt, om Kommunen efterfølgende, når der er foretaget en forundersøgelse og dennes resultater foreligger, fortsat har en indsigelsesret (VETO-ret) jf. VE-Loven, inden den videre planlægning påbegyndes. Dette med ophæng i, at man på det tidspunkt eventuelt har fået viden om forhold, som man ikke kender til på daværende tidspunkt. Energistyrelsen har bekræftet, at kommunen ikke har mulighed for at gøre brug af indsigelsesretten, når forundersøgelsestilladelsen er meddelt af ministeren, men at der er mulighed for at beskrive de forhold i høringsbrevet, som ønskes klarlagt eller undersøgt nærmere. Energistyrelsen påpeger, at forundersøgelsestilladelsen ikke sikrer opstiller en etableringstilladelse, idet forundersøgelserne kan medføre, at der er natur- eller miljøforhold mm., som gør, at der ikke kan meddeles etableringstilladelse til projektet. Efter opstiller har foretaget de nødvendige undersøgelser af området for det planlagte projekt, skal der udarbejdes en forundersøgelsesrapport/ miljøkonsekvensrapport, der klarlægger de miljø- og naturmæssige forhold for projektet mm. Denne skal også i høring, hvor borgerne, kommunen og andre får mulighed for at udarbejde et nyt høringsbrev. Energistyrelsen skal sammen med inddragelse af andre relevante myndigheder forholde sig til høringsbrevene og det konkrete projekt inden, at der meddeles en etableringstilladelse.

Forvaltningen kan på den baggrund påpege vigtigheden af en grundig undersøgelse af de forventede miljø- og naturforhold. Politisk er der mulighed for yderligere at tage stilling til, om der er særlige emner i tråd med Visions-og Strategiplanen, der ønskes belyst, og om der ønskes at gøre indsigelse.

### Lovgrundlag

VE-loven

### Direktøren for Teknik, Klima og Beskæftigelse indstiller,

at det drøftes, om der er særlige emner der ønskes belyst og om der ønskes at gøre indsigelse, og

at Økonomiudvalgets indstilling videresendes til Kommunalbestyrelsen.

Beslutning fra Økonomiudvalget, 24. august 2022, pkt. 12:

Følgende forhold ønskes præciseret:

Indvirkningen på rejefiskeriet ønskes undersøgt.

Kommunalt medejerskab forudsættes

Otto Olesen kan ikke følge indstillingen

### Beslutning

Indstillingen godkendt.

Der foretoges afstemning. Imod stemte Otto Olesen (D). For stemte de resterende tilstedeværende 29 kommunalbestyrelsesmedlemmer.

Ivan Kristensen (C) deltog ikke i mødet.